
Neurális kódvisszafejtés másoló mechanizmussal

Kutatás rövid indoklása:
A kódvisszafejtés az informatika egy már évtizedek óta kutatott, fontos területe. A feladat lényege, hogy egy alacsony absztrakciós szintű (gépi) kódot szeretnénk egy magasabb absztrakciós szintű programozási nyelven írt kóddá alakítani úgy, hogy a program működése ne változzon, és lehetőleg a keletkezett kód jól olvasható legyen emberek számára. Ha egy programnak csak a futtatható állománya áll rendelkezésünkre valamilyen oknál fogva (pl. elveszett, megrongálódott, vagy jogilag elérhetetlen a forráskód), akkor a kódvisszafejtés által betekintést nyerhetünk a program működésébe. Így eldönthető például az is, hogy egy szoftver hibás vagy rosszindulatú-e. A feladat megoldásának szükségességét az okozza, hogy az alacsony szintű kódok olvashatatlanok. A már létező, hagyományos (azaz mélytanulást nem alkalmazó) kódvisszafejtő eszközök fejlesztése és karbantartása igen költséges, és az általuk visszafejtett kód továbbra sem átlátható. A kutatók emiatt az elmúlt években neurális hálókkal próbálták megoldani a feladatot.
Alkalmazott módszerek:
Munkánk során egy RNN alapú seq2seq rendszert használtunk másoló és attention mechanizmussal kiegészítve. Jelenleg a kódvisszafejtés egyik legnehezebb feladata az azonosítók és a literálok helyes prediktálása, ugyanis minden korábbi kutatás utólagos hibajavítási technikákat használt ezek korrigálására. A saját rendszerünkben levő másoló mechanizmus lehetővé teszi, hogy elsőre is a megfelelő szavak jelenjenek meg a kimenetben, ne kelljen később javítani őket.
Saját eredmények:
Bármiféle utólagos hibajavítási technika nélkül 5%-ot javítottunk a korábbi eredményeken, és három új nyelvi elemet (ternáris operátorok, switch utasítások, függvényhívások és -definíciók) is támogat az architektúránk.
Levont következtetések:
Eredményeink bebizonyították, hogy lehetséges utólagos hibajavítási technikák alkalmazása nélkül is helyesen prediktálni az azonosítókat és a literálokat. Ezt korábban egyes munkák egyenesen lehetetlennek nevezték. Emellett megfigyeltük, hogy az egymásba ágyazott kétoperandusú műveletek és a switch utasítások a legnehezebbek a modellünk számára, ugyanis ekkor a keletkező alacsonyszintű kód rendkívül hosszú, és rengeteg optimalizációs szabályt alkalmaz a fordító.



